Karl Lagerfeld

Karl Lagerfeld (sünninimega Karl Otto Lagerfeldt; 10. september 1933 Hamburg – 19. veebruar 2019 Pariis) oli saksa päritolu moedisainer, kunstnik ja fotograaf. 
Ta on kaasa teinud moe ja kunstiga seotud projektides ning ta oli alates 1983. aastast surmani Chaneli moemaja peadisainer ja tegevdirektor. Samuti oli Lagerfeldil endanimeline moemaja ning ta tegi alates 1965. aastast koostööd ka itaalia moemajaga Fendi.

Noorus

Lagerfeld sündis Hamburgis Saksamaal. Ta on väitnud, et on sündinud 1938. aastal, kuigi vastavalt kirikuraamatule on ta ristitud aastal 1933. Saksa ajaleht Bild am Sonntag on küsitlenud tema endisi kooliõpetajaid ja klassikaaslasi, kes on kinnitanud, et Lagerfeld on sündinud siiski aastal 1933. Lagerfeld on tuntud selle poolest, et püüab oma tegelikku sünniaastat varjata, nii väitis ta 2009. aastal Prantsusmaa televisioonis, et pole sündinud ei aastal 1933 ega 1938. Tema vanem õde Martha Christiane on sündinud 1931. aastal. Lagerfeldil on ka vanem poolõde Thea, tema isa esimesest abielust. Tema nime algupärane versioon oli Lagerfeldt (nime lõpus "t"), kuid ta muutis selle hiljem Lagerfeldiks, kuna "see kõlab kommertslikumalt".

Karjääri algus

Karl Lagerfeld kolis Pariisi 1953. aastal. Algul töötas ta kavandite ja jooniste tegijana erinevates moemajades. Sellel ajastul olid moemaailmas eelistatud joonistused, mitte fotod. 
Aastal 1955, 22-aastasena, edutati Lagerfeld õpipoisiks Pierre Balmaini moemajas pärast seda, kui ta oli võitnud teise koha Yves Saint Laurent'i järel mantli disainimise võistlusel, mida sponsoreeris International Wool Secretaria. Paar aastat hiljem tunnistas Lagerfeld ühes intervjuus: "Ma võitsin tänu mantlile, kuid tegelikkuses meeldib mulle mantleid disainida kõige vähem. Armastan hoopis väikeseid musti kleite."
Aastal 1958 alustas Lagerfeld tööd Jean Patou moemajas, kus ta disainis kaks kõrgmoe (haute couture) kollektsiooni. Tema esimest kollektsiooni esitleti 1958. aasta juulis Roland Karli nime all. Esimene kollektsioon ei toonud head vastukaja. 
Järgmine kollektsioon, mis oli mõeldud 1959. aasta kevadeks, oli ajakirja Vogue moetoimetaja Carrie Donovani sõnade järgi "tohutu edusamm paremuse suunas".
1960. aasta kevadkollektsiooni seelikud olid lühimad Pariisis ning kollektsiooni saatis ebaedu.

Vabakutselise karjäär (1962–1982)

Aastal 1963 hakkas Lagerfeld disainima Tizianile, Roomas asuvale moemajale, mille asutas samal aastal Evan Richards. Lagerfeld ja Richards tegid esimese kollektsiooni 1963. aastal koos. Lagerfeld töötas Tizianis 1969. aastani. Elizabeth Taylor oli suur Tiziani loomingu austaja ja hakkas nende rõivaid kandma 1966. aastal. 
Aastast 1964 oli Lagerfeld vabakutselisena töötanud ka prantsuse moemajale Chloe, kus tal valmis üha enam ja enam teoseid, mis andis lootust terve kollektsiooni valmimiseks. Aastal 1970 alustas Lagerfeld koostööd ka Curieli moemajaga. Tema esimest kollektsiooni kirjeldati kui "elegantsi, mis on disainitud 1930ndate kinokuninganna jaoks". 
Chloe's 1973. aasta kevadeks valminud kollektsioon, mida esitleti 1972. aasta oktoobris, pakkus nii kõrgmoodi kui ka campi. 
Aastal 1972. alustas ta koostööd itaalia moemajaga Fendi, kus ta disainis rõivaid, aksessuaare ja karusnahku.

Rahvusvaheline tuntus (1982 – tänaseni)

Selleks ajaks oli Lagerfeld koostööd teinud jaapani firmaga Isetan, et luua kollektsioone nii meestele kui ka naistele; disaininud naiste pesu Ameerika Ühendriikides ja jalanõusid Charles Jourdanile, sviitreid Ballantyneile ja töötanud moenõustajana.
Lagerfeld disainis 2002. aastal kostüümid ooperi "Carmen" järgede jaoks filmis "Callas Forever". Aastal 2004 disainis ta mõned esinemiskostüümid Madonnale tema maailmaturnee "Re-Invention" jaoks ning hiljem ka Kylie Minogue'le maailmaturnee "Showgirl" tarvis.
Lagerfeld tegi koostööd rahvusvahelise Rootsi moebrändiga H&M.
Lagerfeld on tuntud ka kui fotograaf ning on näiteks fotografeerinud Mariah Careyt ajakirja V kaane jaoks.
2010. aasta novembris alustas Lagerfeld koostööd rootsi kristalli tootjaga Orrefors. Nende ühise koostööna valminud kristallikollektsioon ilmus 2011. aasta kevadel nime "Orrefors by Karl Lagerfeld" all.